Så stopper eksportfesten af danske dramaserier til England, i hvert fald hvis det står til den britiske premierminister David Cameron.

Storbritanniens nationale public service-udbyder BBC skal ifølge premierministeren nemlig til at producere flere dramaer og komedier, hvis de skal forsætte med at modtage licensmidler.

Det skriver avisen Herald Scotland.

Ved forhandlingerne om licensmidlerne i Storbritannien fortalte David Cameron, at han stadig er tilhænger af tv-licens som middel til at finansiere BBC. Men han gjorde det dog klart, at det er nødvendigt at maksimere sin egenproduktion og undgå at blive alt for afhængig af den danske import som Borgen, Broen og Forbrydelsen.

»Lad os prøve at sikre, at vi producerer fremtidens succeser i stedet for at genopfriske vores dansk og læse underteksterne,« sagde David Cameron ved et pressemøde.

Berlingske har tidligere beskrevet, hvordan DR siden 2007 har solgt tv-produktioner for over en kvart milliard kroner, hvor især Storbritannien har været en af de helt store importører.